Foto: Nino Strmotic/PIXSELL



"SMISTA san otiša do vlasnika hotela, inače purgera (!), i reka da napuštan hotel već sutra ujutro, umisto u sridu kako san planira. Reka je samo: 'Okej, nemojte kaj zamerit!', iako smo znali i on i ja o čemu se radi. Ali jebiga, kume, kune su kune, makar bile i srpske. Srbi su nan se, eto, zbilja vratili, u velikon broju. Istra, Kvarner, otoci, Dubrovnik, dolaze bez kompleksa i straja. Ka i ovi burazer s Paga, neka mu je srećno letovanje!", napisao je to Robert Pauletić u Slobodnoj Dalmaciji 2008. godine pišući o tome kako mu smetaju sprski turisti na Jadranu.

Pauletić je danas, na zatvorenom dijelu sjednice Vlade, imenovan zamjenikom ministra turizma.

Primjer huškanja



"Šta je tila ova od tebe?'. 'Da pomerim kola', odgovorija san kratko. 'Ajde ne zajebaji! Šta je, Srpkinja?'. 'Slušaj, Švabica očito nije'. 'Ne virujen ti, lažeš. Ajmo vidit registraciju!' Našli smo na parkingu ne jedan nego tri BG auta. Dva beemvejca i jedan audi. Parkirali su se utisno, zbilja bi trebalo da se pomer... jebate, šta je meni?", pisao je Pauletić.



O Pauletićevom članku kao primjeru huškanja pisao je Index, a zabilježili smo kako je na kolegiju Slobodne Dalmacije tada izbila svađa, kao i da se takav članak nije smio pustiti u javnost. Odlučeno je da ipak ide van jer će se - čitati.



U članku Pauletić prosipa žuč iznerviran susretom s "nelošom crnkom", za koju se ispostavilo da je Srpkinja (koja se ne može parkirati zbog njegovog auta), pa zaslužuje da ju on "otkači". Drama se nastavlja u kafiću, gdje su njezini sunarodnjaci "Srbi okupirali najbolja tri stola uz ogradu. Ustvari, formirali su jedan veliki SAO Stol, cili prvi red, tri familje s dicon".

Za SAO stolom, kako ga naziva, uskoro se ispostavlja da sjede tri primitivca, no Pauletiću je povrh svega bilo važnije koje su nacionalne pripadnosti. Slijedi snebivanje njegove supruge Papučice i njezini zabrinuti komentari “Čuješ li ovo? Opet bi oni nama komandirali, samo da uvate priliku”, pa onda “Koje su ovo škovace? Šta provociraju ovako usrid Hrvatske? Jesu li oni normalni?”.

Zbog Pauletića reagirao i Banac

Protiv Pauletićevog članka prosvjedovao je i Ivo Banac tada još šef HHO-a.

"To je jedan šizofreni list. Ima stvari sa jedne pozicije, a onda ima i ovakve tekstove, ne znam što bih rekao", rekao je Banac, koji je posebno komentirao činjenicu da su urednici prihvatili argument da se ovakvi tekstovi objavljuju samo zato jer se - čitaju.

"Tim gore što se čitaju. To znači da će on to ponoviti", kaže Banac i preporučuje glavnom uredniku Zoranu Krželju da popriča s kolumnistom Pauletićem.

Tekst se nastavlja ispod oglasa

"Puno godina je moralo proći da bi Nijemci mogli normalno prelaziti teritorijem Nizozemske i Francuske. Ako negdje prekipi, to je jedna stvar, ali poticati omrazu ili iznenađenje time što Srbi dolaze u Hrvatsku, to je nedopustivo", reagirao je Banac i nije bio jedini.

Iz prvog lica priča o atentatu kojeg nije bilo



Publicist i enigmatik Robert Pauletić, poznat je i kao najmlađi pobjednik nekada popularne Kviskoteke. U vrijeme rata radi kao novinar i to u famoznom ST-u pokojnog Marinka Božića.



Nagrađivani novinar Drago Hedl u Feral Tribuneu razotkrio je najveću Pauletićevu priču iz doba rata, a to je navodno pokušaj ubojstva Branimira Glavaša. Naime, ispostavilo se da je članak, iako pisan u prvom licu i potpisan imenom i prezimenom Roberta Pauletića, potpuno izmišljen. Pauletić je priznao da nije bio na mjestu navodnog atentanta već da mu je fotografiju leša, s opisom 'atentata na Glavaša', uručio fotoreporter Alojz Krivograd.



Na suđenju Glavašu Pauletić je rekao da je članak mijenjao Božić i da je upravo to razlog njegova odlaska iz redakcije ST-a. Skrasio se u Slobodnoj Dalmaciji.



Pustolov i enigmatik



Pauletić je godinama bio zaboravljen i bavio se uglavnom reportažama. Objavio je i četiri knjige i to Nepal u 77 priča: totalno drukčiji putopis", "Brazil u 77 priča: putovanje & antiputovanje", "Himalaja u 77 priča", libar o ponosu i smrti", "Led: i druge priče", sedam kontinenata & sedam godina".



Kao veliki pustolov i sveznadar Robert Pauletić osvojio je Južni pol. Postao je prvi Hrvat kojem je to pošlo za rukom. Pothvat je posvetio Stipi Božiću, koji je bio prvi Hrvat na Sjevernom polu.



"Prekjučer u 22 sata po našem vremenu, kao prvi čovjek iz Hrvatske stigao sam na Južni pol. Zabio sam koplje s tri zastavice, na njima su Stipe Božić, Kvisko i grb Hajduka. Temperatura na Polu je bila - 31 stupanj, a realna temperatura s vjetrom iznosila je - 42 stupnja. To me nije spriječilo da zapjevam Marjane, Marjane", javio se Radio Dalmaciji 9. prosinca 2009. godine.

Borba protiv kajkavskog u crtićima



Poznat je i po inicijativi "Svi U bojkot Continentala zbog nasilne kajkavizacije crtanih filmova". Bio je to naziv Facebook grupe koju je osnovao te je dodao tada i rang-listu najiritantnijih "riči" zagrebačkog slenga: roćkas, guba, repka, buraz, fakat, kužiš, ideš, pesek, tekma, curke... Uz popis je nadopisao kako je isti koristan i za Zagrepčane: "Neka znaju".



"Ne vodite djecu na Štrumpfove! Zaustavimo teror bezobraznih sinkronizacija na zagrebački sleng. Spasimo dalmatinsku, slavonsku, istarsku, ličku djecu od svakodnevne nasilne kajkavizacije", stajalo je u opisu.



Pauletić se nedavno uključio i u političke vode. Tako je 2013. godine rekao da se više ne smatra Splićaninom zbog izbora Ive Baldasara za gradonačelnika Splita, za kojeg kaže da je cijelo vrijeme rata bio u Italiji pa ne može vjerovati da su Splićani glasali za njega.

Oduševljenje Kolindom i porazom komunista



Pauletić je i podijelio svoje oduševljenje pobjedom Kolinde Grabar-Kitarović na predsjedničkim izborima, pa je tako na Facebooku napisao poduži status.



"Siguran san da bi rezultat bija puno bolji za HDZ, da ta stranka ne nosi teško 'sanaderovsko' lupeško breme iz prošlosti, pa je masu Hrvata samo zbog tih trauma glasovalo za Josipovića", napisao je Pauletić dodajući na kraju: "Ako novi HDZ bude vlada na taj način, komunisti se više nikad neće vratit na vlast".

Da će s Pauletićem u ministarstvu turizma biti itekako zanimljivo dokazuje i njegov Facebook status od ljetos, koji pokazuje da mu ne smetaju samo Srbi:







